ทีเอ็มบีไม่สะท้านมูดี้ส์หั่นเครดิตตราสารหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ทีเอ็มบียันผลดำเนินงานดี ไม่ห่วงมูดี้ส์ปรับลดเครดิตตราสารหนี้ด้อยสิทธิ 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย หรือทีเอ็มบี เปิดเผยว่า กรณีการที่บริษัท มูดี้ส์ อินเวสเตอร์ เซอร์วิส ลดอันดับเครดิตตราสารหนี้ด้อยสิทธิเงินตราต่างประเทศที่มีลักษณะคล้ายทุนของธนาคาร ซึ่งออกขายในต่างประเทศจำนวน 200 ล้านเหรียญสหรัฐ ในปี 2549 จากระดับ B1 เป็น B3 มาจากการเปลี่ยนวิธีการจัดอันดับ ไม่ใช่เกิดจากการเปลี่ยนแปลงของการดำเนินงานของธนาคาร 
ทั้งนี้ มูดี้ส์ฯ ได้ยกเลิกการใช้ปัจจัยด้านการสนับสนุนจากภาครัฐในการคำนวณอันดับความน่าเชื่อถือของตราสารหนี้ประเภทนี้ซึ่งมีผลกระทบทั่วโลก ส่วนอันดับความน่าเชื่อถือหลักของธนาคารนั้นไม่ได้รับผลกระทบ 
อันดับความน่าเชื่อถือหลักของธนาคารในปัจจุบันอยู่ที่ Baa3/P3 ซึ่งเป็นระดับน่าลงทุน (Investment Grade) และมีแนวโน้มคงที่
นายบุญทักษ์ กล่าวเพิ่มเติมด้วยว่า ธนาคารมีฐานะเงินกองทุนที่แข็งแกร่ง มีระดับความเพียงพอของเงินกองทุนตามกฎหมายที่ 18.6% (รวมหุ้นกู้ด้อยสิทธิที่ออกในเดือน เม.ย. 2553) ซึ่งเกณฑ์ขั้นต่ำที่ธนาคารแห่งประเทศไทย (ธปท.) กำหนดไว้อยู่ที่ 8.5% 
ธนาคารมีการปรับปรุงคุณภาพสินทรัพย์อย่างต่อเนื่อง โดยมีอัตราส่วนสินเชื่อด้อยคุณภาพต่อสินเชื่อรวมลดลงเหลือ 9.5% อันเป็นผลมาจากระบบจัดการความเสี่ยงที่แข็งแกร่งของธนาคารและจากการขายสินเชื่อด้อยคุณภาพ 9,400 ล้านบาท ในเดือน เม.ย. 2553 ซึ่งเป็นไปตามแผนงานของธนาคารที่มุ่งมั่นในการลดสินเชื่อด้อยคุณภาพและปรับปรุงคุณภาพสินทรัพย์อย่างต่อเนื่อง 
สำหรับผลการดำเนินงานในไตรมาสล่าสุด (ไตรมาสแรก ปี 2553) ธนาคารมีกำไรสุทธิทั้งสิ้น 707 ล้านบาท เพิ่มขึ้น 62% จากไตรมาสที่ 1 ของปี 2552
ปัจจุบันธนาคารมีสินทรัพย์รวมทั้งสิ้น 5.6 แสนล้านบาท โดยมีกระทรวงการคลังและไอเอ็นจีกรุ๊ปเป็นผู้ถือหุ้นใหญ่
ทั้งนี้ บริษัท มูดี้ส์ฯ ประกาศปรับลดอันดับตราสารกึ่งหนี้กึ่งทุน (Hybrid Securities) ที่ออกโดยธนาคารพาณิชย์ 2 แห่งของไทย คือ ธนาคารกรุงไทยและธนาคารทหารไทย โดยแนวโน้มตราสารกึ่งหนี้กึ่งทุนของกรุงไทยยังคงเป็นลบ ขณะที่ของทีเอ็มบียังคงมีเสถียรภาพการให้อันดับเครดิตครั้งนี้สอดคล้องกับรายงาน "Guidelines for Rating Bank Hybrids and Subordinated Debt" ฉบับปรับปรุงและได้มีการเผยแพร่เมื่อเดือนพ.ย.2552 โดยรายงานดังกล่าวระบุถึงการทบทวนความเป็นไปได้ที่จะมีการปรับลดอันดับเครดิตตราสารกึ่งหนี้กึ่งทุนของธนาคารทั้งสอง ซึ่งเริ่มขึ้นเมื่อวันที่ 18 พ.ย.2552 
ทั้งนี้ มูดีส์พิจารณาตราสารกึ่งหนี้กึ่งทุนในแง่ของ Adjusted Baseline Credit Assessment (Adjusted BCA) ซึ่งสะท้อนถึงความแข็งแกร่งด้านความน่าเชื่อถือของธนาคาร ซึ่งสำหรับ KTB นั้น มูดีส์ให้อันดับ Adjusted BCA ที่ Ba2 ซึ่งสูงกว่าอันดับ BCA ที่ Ba3 อยู่ 1 ขั้น เนื่องจากธนาคารได้รับการสนับสนุนจากบริษัทแม่/รัฐบาล ส่วนอันดับ Adjusted BCA ของ TMB อยู่ที่ Ba3 ซึ่งสอดคล้องกับอันดับ BCA